IZVEDBENA UREDBA KOMISIJE (EU) 2019/1213

z dne 12. julija 2019

o določitvi podrobnih določb za zagotavljanje enotnih pogojev za izvajanje interoperabilnosti in združljivosti opreme za tehtanje, nameščene na vozilo, v skladu z Direktivo Sveta 96/53/ES

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive Sveta 96/53/ES z dne 25. julija 1996 (1) in zlasti člena 10d(5) Direktive,

ob upoštevanju naslednjega:

(1) Oprema za tehtanje, nameščena na vozilo, je možnost iz Direktive 96/53/ES, ki je državam članicam na voljo za izvajanje nadzora nad vozili ali skupinami vozil, ki so lahko preobremenjena.

(2) V skladu z drugim odstavkom člena 10d(5) Direktive 96/53/ES mora za zagotovitev interoperabilnosti oprema za tehtanje, nameščena na vozilo, omogočati, da se v vsakem trenutku iz premikajočega se vozila pristojnim organom in vozniku sporočijo podatki o teži prek vmesnika, opredeljenega s standardi CEN za DSRC. Zato je treba sprejeti tehnične specifikacije za prilagoditev vsebine standardov posebnostim informacij, ki jih bo zagotavljala oprema za tehtanje, nameščena na vozilo.

(3) Oprema za tehtanje, nameščena na vozilo, se lahko namesti na motorna vozila ter priklopna vozila in polpriklopnike. Zagotoviti je treba, da je oprema za tehtanje, ki je nameščena na različna vozila iz skupine vozil, medsebojno združljiva. Združljivost je treba zagotoviti z izvajanjem evropskih standardov za sodelovalne inteligentne prometne sisteme (C-ITS) iz delegiranega akta o dopolnitvi Direktive 2010/40/EU Evropskega parlamenta in Sveta (2) v zvezi z uvajanjem in operativno uporabo sodelovalnih inteligentnih prometnih sistemov.

(4) Države članice, ki zahtevajo namestitev opreme za tehtanje na vozilo, bi morale imeti možnost, da iz te obveznosti izvzamejo vozila ali skupine vozil, pri katerih ni mogoče preseči največje dovoljene teže, na primer priklopna vozila ali polpriklopnike, ki so posebej namenjeni za prevoz tekočin ali živin.

(5) Uporaba opreme za tehtanje, nameščene na vozilo, za namen izvrševanja pravil, lahko sproži poskuse prirejanja, do katerih prihaja tudi pri drugih sistemih vozil, kot so digitalni tahografi ali sistemi za omejevanje emisij. Za zagotovitev ustrezne ravni zaščite pred prirejanjem mora biti komunikacija med motornim vozilom in priklopnim vozilom ali polpriklopnikom zavarovana. Poleg tega mora v skladu s skupnimi merili opremo za tehtanje, nameščeno na vozilo, certificirati certifikacijski organ, ki ga prizna upravni odbor v okviru „Sporazuma o vzajemnem priznavanju potrdil o varnosti informacijskih tehnologij“ (Mutual Recognition Agreement of Information Technology Security Evaluation Certificates), ki ga je pripravila skupina visokih uradnikov za varnost informacijskih sistemov (SOG-IS).

(6) Države članice, ki se odločijo za namestitev opreme za tehtanje na vozila, morajo zagotoviti, da servisne delavnice za opremo za tehtanje, nameščeno na vozilo (v nadaljnjem besedilu: servisne delavnice OBW), izvajajo kontrolne preglede te opreme na vozilih. Za zagotovitev enotnega izvajanja pravil za interoperabilnost iz te uredbe morajo te servisne delavnice zagotoviti, da oprema, nameščena na vozilo, deluje z ustrezno točnostjo. Te servisne delavnice so lahko, ob upoštevanju potrebnih prilagoditev, centri za izvajanje tehničnih pregledov iz Direktive 2014/45/EU Evropskega parlamenta in Sveta (3), servisne delavnice iz Uredbe (EU) št. 165/2014 Evropskega parlamenta in Sveta (4) ali katere koli druge servisne delavnice, ki izpolnjujejo zahteve iz te uredbe. Državam članicam, ki se ne odločijo za uvedbo opreme za tehtanje, nameščeno na vozilo na podlagi člena 10d(1) Direktive 96/53/ES, ni treba vzpostaviti teh servisnih delavnic.

(7) Trenutno stanje tehnologije ne omogoča uporabe komunikacijskih standardov CEN za DSRC in C-ITS v opremi za tehtanje, nameščeni na vozilu, do 27. maja 2021. Zato bi bilo treba sprejeti postopen pristop k uporabi opreme za tehtanje, nameščene na vozilo, da industrija lahko razvije izdelke, skladne z zahtevami iz te uredbe ter zlasti s Prilogo II in določenimi zahtevami iz Priloge III k tej uredbi. Države članice, ki se odločijo za namestitev opreme za tehtanje na vozilo, morajo do 27. maja 2021 začeti uporabljati zahteve iz prilog I in III, ki se nanašajo na 1. fazo. Za uporabo zahtev iz Priloge II in zahtev iz prilog I in III, ki se nanašajo na 2. fazo, je treba odobriti dodatno triletno obdobje.

(8) Države članice lahko sprejmejo posebne ukrepe, s katerimi se zahteva, da je na vozilih, ki jih za zagotovitev skladnosti z Direktivo 96/53/ES pregledajo pristojni organi ter ki so dana v promet od 27. maja 2021 in registrirana na njihovem ozemlju, nameščena oprema za tehtanje. Na vozila, dana v promet in registrirana pred navedenim datumom, take opreme ni potrebno naknadno namestiti.

(9) Ukrepi iz te uredbe so skladni z mnenjem Odbora za cestni promet iz člena 10i Direktive 96/53/ES –

SPREJELA NASLEDNJO UREDBO:

Člen 1 Področje uporabe 1. Ta uredba določa enotne pogoje za interoperabilnost in združljivost opreme za tehtanje, nameščene na vozilo ali skupine vozil, za namen zagotavljanja skladnosti s členom 10d(4) in (5) Direktive 96/53/ES ali z zahtevami glede največje dovoljene teže v nacionalnem prometu države članice, v kateri se vozilo uporablja. 2. V skladu s členom 10d(1) Direktive 96/53/ES se ta uredba ne uporablja za države članice, ki se niso odločile za uvedbo opreme za tehtanje, nameščene na vozilo. 3. Države članice lahko iz obveznosti namestitve opreme za tehtanje na vozilo izvzamejo vozila ali skupine vozil, katerih zasnova ali vrsta tovora onemogoča prekoračitev največje dovoljene teže. Navedene izjeme ne temeljijo na največji tehnično dovoljeni masi vozila, ki jo navede proizvajalec. Pristojni organi lahko še vedno izvajajo nadzor nad največjo dovoljeno težo vozil ali skupin vozil, ki so upravičene do izjeme.

Člen 2 Opredelitev pojmov Uporabljajo se naslednje opredelitve pojmov: (a) „oprema za tehtanje, nameščena na vozilo“ („OBW“) pomeni opremo na vozilu, ki lahko določi skupno težo ali osno obremenitev; (b) „skupna teža“ pomeni skupno težo motornega vozila, v primeru skupine vozil pa skupno težo skupine vozil, ki jo določi oprema za tehtanje, nameščena na vozilo, izraženo v kilogramih; (c) „osna obremenitev“ pomeni v kilogramih izraženo obremenitev obremenjene osi ali skupine osi, ki jo določi oprema za tehtanje, nameščena na vozilo; (d) „izračunana teža“ ali „vrednost teže“ pomeni bodisi skupno težo ali osno obremenitev, izraženo v kilogramih; (e) „enota v motornem vozilu“ („MVU“) pomeni del opreme za tehtanje, nameščene na vozilo, ki je nameščen v motorno vozilo ter lahko zbira, shranjuje in obdeluje podatke ter na podlagi teh podatkov izračuna vrednost teže, z izjemo senzorjev; (f) „enota v priklopnem vozilu“ („TU“) pomeni del opreme za tehtanje, nameščene na vozilo, ki je nameščen v priklopnem vozilu ali polpriklopniku ter lahko zbira, shranjuje in obdeluje podatke iz opreme na priklopnem vozilu ali polpriklopniku ter na podlagi teh podatkov izračuna vrednosti osne obremenitve, z izjemo senzorjev; (g) „enota v vozilu za digitalno komunikacijo kratkega dosega“ („DSRC-VU“) pomeni „opremo za zgodnje odkrivanje na daljavo“ iz Dodatka 14 k Prilogi IC k Izvedbeni uredbi Komisije (EU) 2016/799 (5), ki lahko prejema podatke sistema za tehtanje v vozilu bodisi iz enote v motornem vozilu bodisi iz postaje C-ITS in jih pošilja v REDCR; (h) „bralnik komunikacije za zgodnje odkrivanje na daljavo“ („REDCR“) pomeni bralnik komunikacije za zgodnje odkrivanje na daljavo, ki ga imajo nadzorni organi in lahko bere podatke sistema za tehtanje v vozilu, ki jih prenese enota v vozilu za digitalno komunikacijo kratkega dosega. REDCR je lahko enaka naprava kot tista, ki se uporablja za branje podatkov RTM v skladu z Izvedbeno uredbo (EU) 2016/799, vendar pa morata prenos podatkov RTM in prenos podatkov sistema za tehtanje v vozilu potekati na podlagi ločenih zahtev iz REDCR; (i) „podatki o teži“ pomenijo surove podatke, ki se prenašajo med elementi opreme za tehtanje, nameščene na vozilo, in jih je treba obdelati za pridobitev izračunane teže; (j) „podatki sistema za tehtanje v vozilu“ („podatki OBW“) pomenijo zaščitene podatke točno določenega formata, ki jih REDCR zahteva od enote v vozilu za digitalno komunikacijo kratkega dosega; (k) „tipalo“ pomeni element sistema za tehtanje v vozilu, ki lahko z merjenjem določenih fizikalnih parametrov zagotovi podatke o teži, tj. tiste podatke, ki jih enota v motornem vozilu ali enota v priklopnem vozilu uporabi za nadaljnjo obdelavo; (l) „postaja sodelovalnih inteligentnih prometnih sistemov“ („postaja C-ITS“) pomeni postajo C-ITS v smislu delegiranega akta o dopolnitvi Direktive 2010/40/EU v zvezi z uvajanjem in operativno uporabo sodelovalnih inteligentnih prometnih sistemov, sprejetega na podlagi člena 6(1) te direktive; (m) „faza dodelitve naslova“ pomeni uvodno fazo elektronske komunikacije med vozili iz skupine vozil, med katero se vsakemu vozilu dodeli položaj; (n) „servisna delavnica za opremo za tehtanje, nameščeno na vozilo“ (v nadaljnjem besedilu: servisna delavnica OBW) pomeni servisno delavnico, ki jo država članica pooblasti za izvajanje kontrolnih pregledov opreme za tehtanje, nameščene na vozilo.

Člen 3 Pravilnik o potrdilih Države članice zagotovijo, da obstaja vsaj en organ za izdajo korenskih potrdil, organ za vpis in organ za izdajo dovoljenj, ki lahko za namen opreme za tehtanje, nameščene na vozilo, opravlja naloge iz Pravilnika o potrdilih za uvajanje in uporabo evropskih sodelovalnih inteligentnih prometnih sistemov (C-ITS) iz delegiranega akta o dopolnitvi Direktive 2010/40/EU v zvezi z uvajanjem in operativno uporabo sodelovalnih inteligentnih prometnih sistemov, sprejetega na podlagi člena 6(1) te direktive.

Člen 4 Redni kontrolni pregledi 1. Servisna delavnica OBW opravi reden kontrolni pregled opreme za tehtanje, nameščene na vozilo, vsaki dve leti po namestitvi opreme na vozilo ali skupino vozil. 2. Redni kontrolni pregledi se izvajajo v skladu s Prilogo IV. 3. Pri kontrolnih pregledih se zagotovi, da so izpolnjene naslednje zahteve: (a) oprema za tehtanje je bila na vozilo nameščena v skladu z dokumentacijo proizvajalca in ustreza vozilu; (b) oprema za tehtanje, nameščena na vozilo, pravilno deluje in točno sporoča vrednosti teže; (c) na opremo za tehtanje, nameščeno na vozilo, ni pritrjena nobena naprava za prirejanje oziroma ni znakov, da bi bila takšna naprava uporabljena. 4. Ob koncu kontrolnega pregleda servisna delavnica OBW izda poročilo o kontrolnem pregledu opreme za tehtanje. En izvod poročila se hrani v vozilu. 5. Poročilo o kontrolnem pregledu vsebuje vsaj naslednje informacije: (a) identifikacijsko številko vozila (številko VIN ali številko šasije); (b) kraj in datum preskusa; (c) ali je bil preskus uspešno opravljen (da/ne); (d) ugotovljene pomanjkljivosti, vključno s prirejanjem, ter sprejete korektivne ukrepe; (e) datum naslednjega rednega kontrolnega pregleda ali datum izteka veljavnosti veljavnega potrdila, če ta podatek ni drugače zagotovljen; (f) ime, naslov in identifikacijsko številko servisne delavnice OBW ter podpis ali identifikacijo kontrolorja, odgovornega za pregled; (g) znamko, tip, identifikacijsko številko, številko potrdila o pregledu tipa in datum zadnjega preverjanja certificirane naprave za tehtanje, ki se je uporabila za redni kontrolni pregled. 6. Poročila o kontrolnih pregledih se hranijo vsaj dve leti od časa priprave poročila, vendar pa države članice lahko odločijo, da se poročila o kontrolnih pregledih za to obdobje pošljejo pristojnemu organu. Če poročila o kontrolnih pregledih hrani servisna delavnica OBW, ta na zahtevo pristojnega organa predloži poročila o kontrolnih pregledih in umerjanjih, opravljenih v tem obdobju.

Člen 5 Servisne delavnice OBW 1. Države članice pooblastijo, redno revidirajo in potrjujejo servisne delavnice OBW, ki imajo dovoljenje za izvajanje kontrolnih pregledov opreme za tehtanje, nameščene na vozilo. 2. Države članice zagotovijo, da servisne delavnice OBW na njihovih ozemljih kontrolne preglede opreme za tehtanje, nameščene na vozilo, izvajajo na zanesljiv način. Za ta namen vzpostavijo in objavijo sklop postopkov za zagotovitev izpolnjevanja naslednjih minimalnih meril: (a) osebje servisne delavnice OBW je ustrezno usposobljeno; (b) oprema, potrebna za izvajanje ustreznih preskusov in nalog, je na voljo in je bila certificirana v skladu z Direktivo 2014/31/EU Evropskega parlamenta in Sveta (6) ali Direktivo 2014/32/EU Evropskega parlamenta in Sveta (7); (c) servisne delavnice so na dobrem glasu. 3. Servisne delavnice OBW so predmet naslednjih revizij: (a) revizije postopkov, uporabljanih pri delu z opremo za tehtanje, nameščeno na vozilo, ki jo vsaj vsakih pet let opravi nadzorni organ. Revizija se osredotoča na naloge in dejavnosti iz točke 1 Priloge V k Direktivi 2014/45/EU; nadzorni organ izpolnjuje zahteve iz točke 2 navedene priloge; (b) izvajajo se lahko tudi nenapovedane tehnične revizije za preverjanje izvedenih namestitev, kontrolnih pregledov in, kadar je to primerno, umerjanj. 4. Države članice sprejmejo ustrezne ukrepe za preprečevanje navzkrižja interesov med servisnimi delavnicami OBW in prevoznimi podjetji. Zlasti kadar obstaja resno tveganje za navzkrižje interesov, vključno z lastništvom prevoznih podjetij nad servisnimi delavnicami OBW, se sprejmejo dodatni posebni ukrepi, s katerimi se zagotovi, da servisna delavnica OBW ravna skladno s tem členom. 5. Pristojni organi držav članic na svojih spletnih straneh objavijo posodobljen seznam servisnih delavnic OBW, ki vsebuje vsaj naslednje podatke: (a) identifikacijsko številko servisne delavnice in ime servisne delavnice (subjekta/subjektov, ki jo tvorijo); (b) poštni naslov; (c) e-poštni naslov; (d) telefonsko številko. 6. Pristojni organi v državah članicah servisnim delavnicam OBW, ki ne izpolnjujejo svojih obveznosti iz te uredbe, začasno ali za stalno prekličejo pooblastilo.

Člen 6 Začetek veljavnosti in uporabe Ta uredba začne veljati dvajseti dan po objavi v Uradnem listu Evropske unije. Uporablja se od 27. maja 2021. Točke 1.4(d), 5.3 in 8.1 Priloge I, Priloga II in točke 3, 8.2 in 10 Priloge III pa se uporabljajo od 27. maja 2024.

Ta uredba je v celoti zavezujoča in se neposredno uporablja v vseh državah članicah. V Bruslju, 12. julija 2019 Za Komisijo Predsednik Jean-Claude JUNCKER

(1) Direktiva Sveta 96/53/ES z dne 25. julija 1996 o določitvi največjih dovoljenih mer določenih cestnih vozil v Skupnosti v notranjem in mednarodnem prometu in največjih dovoljenih tež v mednarodnem prometu (UL L 235, 17.9.1996, str. 59).

(2) Direktiva 2010/40/EU Evropskega parlamenta in Sveta z dne 7. julija 2010 o okviru za uvajanje inteligentnih prometnih sistemov v cestnem prometu in za vmesnike do drugih vrst prevoza (UL L 207, 6.8.2010, str. 1).

(3) Direktiva 2014/45/EU Evropskega parlamenta in Sveta z dne 3. aprila 2014 o rednih tehničnih pregledih motornih vozil in njihovih priklopnih vozil ter razveljavitvi Direktive 2009/40/ES (UL L 127, 29.4.2014, str. 51).

(4) Uredba (EU) št. 165/2014 Evropskega parlamenta in Sveta z dne 4. februarja 2014 o tahografih v cestnem prometu, razveljavitvi Uredbe Sveta (EGS) št. 3821/85 o tahografu (nadzorni napravi) v cestnem prometu in spremembi Uredbe (ES) št. 561/2006 Evropskega parlamenta in Sveta o usklajevanju določene socialne zakonodaje v zvezi s cestnim prometom (UL L 60, 28.2.2014, str. 1).

(5) Izvedbena uredba Komisije (EU) 2016/799 z dne 18. marca 2016 o izvajanju Uredbe (EU) št. 165/2014 Evropskega parlamenta in Sveta za določitev zahtev glede konstrukcije, preskušanja, namestitve, delovanja in popravila tahografov in njihovih sestavnih delov (UL L 139, 26.5.2016, str. 1).

(6) Direktiva 2014/31/EU Evropskega parlamenta in Sveta z dne 26. februarja 2014 o harmonizaciji zakonodaj držav članic v zvezi z omogočanjem dostopnosti neavtomatskih tehtnic na trgu (UL L 96, 29.3.2014, str. 107).

(7) Direktiva 2014/32/EU Evropskega parlamenta in Sveta z dne 26. februarja 2014 o harmonizaciji zakonodaj držav članic v zvezi z dostopnostjo merilnih instrumentov na trgu (UL L 96, 29.3.2014, str. 149).